എട്ടര മാസം 25,85,592 ഡോസ് കണ്ണൂര്: കോവിഡ് പ്രതിരോധ കുത്തിവെപ്പ് ജില്ലയില് പൂര്ണതയിലേക്കെത്തുമ്ബോള് അതിന് പിന്നില് രണ്ടായിരത്തോളം ആരോഗ്യ പ്രവര്ത്തകരുടെ എട്ടരമാസത്തെ ഭഗീരഥ പ്രയത്നം. ജില്ലയില് കോവിഡ് വാക്സിനേഷന് തുടങ്ങിയത് ജനുവരി 16 നാണ്. ആദ്യം ആരോഗ്യപ്രവര്ത്തകര്ക്കായിരുന്നു വാക്സിന് നല്കിയത്. അതിനുശേഷം കോവിഡ് മുന്നണിപോരാളികള്ക്ക് മുന്ഗണനാടിസ്ഥാനത്തില് നല്കി. 60 വയസിനു മുകളില് പ്രായമുള്ളവര്ക്ക് മാര്ച്ച് രണ്ട് മുതലും വാക്സിന് നല്കിയിരുന്നു. 45 വയസിനു മുകളിലുള്ള ആരോഗ്യപ്രശ്നങ്ങള് മൂലം ബുദ്ധിമുട്ടുന്നവര്ക്കും ഇതോടൊപ്പം വാക്സിന് നല്കി. ജില്ലയിലുള്ള 450 പരം ഡോക്ടര്മാരും 517 ജെപിഎച്ച്എന്, 385 ഹെല്ത്ത് ഇന്സ്പെക്ടര്മാര്, 150 സ്റ്റാഫ് നഴ്സുമാര്, എന്എച്ച്എം വഴി നിയമിച്ച 150 നഴ്സുമാര്, 140 ഡാറ്റ എന്ട്രി ഓപ്പറേറ്റര്മാര് എന്നിവരാണ് യജ്ഞത്തില് ദിവസവും പങ്കാളികളായത്. 1792 ആരോഗ്യ പ്രവര്ത്തകരും പ്രവര്ത്തിച്ചു.ഇതോടൊപ്പം 1976 ആശാ വര്ക്കര്മാരും വാക്സിന് നല്കേണ്ടവരെ കേന്ദ്രങ്ങളിലെത്തിക്കുന്നതടക്കമുള്ള പ്രവര്ത്തനങ്ങളില് പങ്കാളികളായി. 100 ലേറെ പ്രത്യേക ക്യാമ്ബുകളും ജില്ലയില് സംഘടിപ്പിച്ചു. ഇതുവരെ 25,85,592 ഡോസ് വാക്സിനാണ് ജില്ലയില് നല്കിയത്. 18,38,746 പേര്ക്ക് ആദ്യ ഡോസും 7,46,846 പേര്ക്ക് രണ്ടാം ഡോസും നല്കാന് കഴിഞ്ഞു. സര്ക്കാര് മേഖലയില് 140 കേന്ദ്രങ്ങളും സ്വകാര്യ മേഖലയില് 36 കേന്ദ്രങ്ങളും വാക്സിന് വിതരണത്തിനായി സജ്ജമാക്കി. ഇതുവരെയായി 18 വയസിനു മുകളിലുള്ള 96.08 ശതമാനം ആദ്യ ഡോസ് സ്വീകരിച്ചു . 75,000 പേര്ക്ക് വിദേശത്തു പോകുന്നതിനായി ഇഹെല്ത്ത് വഴി പ്രത്യേകമായി സൗകര്യം ഒരുക്കി കോവിഷില്ഡ് നല്കി. ആര്സിഎച്ച് ഓഫീസര് ഡോ. ബി സന്തോഷാണ് ജില്ലയിലെ വാക്സിന് വിതരണ പ്രവര്ത്തനങ്ങളെ ആകെ ഏകോപിപ്പിച്ചതും നേതൃത്വം നല്കിയതും. ഒരു അസിസ്റ്റന്റ് നോഡല് ഓഫീസറും വാക്സിന് മാനേജറും അടക്കം ആറംഗ ടീമാണ് ഏകോപനം നിര്വഹിച്ചത്. ജില്ലാ മെഡിക്കല് ഓഫീസര് ഡോ. കെ. നാരായണ നായ്ക്കിന്റെ മേല്നോട്ടത്തില് എല്ലാ പ്രോഗ്രാം ഓഫീസര്മാരും ജില്ലാ മെഡിക്കല് ഓഫീസിലെ ജീവനക്കാരും ഈ പ്രവര്ത്തനങ്ങള്ക്ക് പിന്തുണ നല്കി. ജില്ലാ കളക്ടര് ചെയര്മാനായ ജില്ലാദുരന്ത നിവാരണ അതോറിറ്റിയുടെ ദൈനംദിന മാര്ഗനിര്ദേശവും ഈ പ്രവര്ത്തനത്തെ നിയന്ത്രിച്ചു.